P. Hrušovský, predseda NR SR: (2004-09-07):
Páni poslanci, keďže nie sú ďalšie pripomienky k predloženému návrhu, pristúpime k hlasovaniu. Odporúčam, aby sme o všetkých troch častiach uznesenia hlasovali spoločne. Prosím, prezentujme sa a hlasujme vrátane pozmeňujúceho návrhu, ktorý podal pán poslanec Kaliňák. (Hlasovanie.) Páni poslanci, vyhlasujem toto hlasovanie za neplatné. Budeme hlasovať najskôr o návrhu zmeny uznesenia, ktorý podal pán poslanec Kaliňák, ktorý žiada doplniť bod B. uznesenia o nový bod 7 a bod C. o nový bod 6. Odporúčal v bode 7 odvolať z mandátového a imunitného výboru pána poslanca Kaliňáka a v bode 6 zvoliť za člena tohto výboru pána poslanca Číža. Prosím, prezentujme sa a hlasujme o tomto návrhu. (Hlasovanie.) 136 prítomných, 130 za návrh, 1 proti, 5 sa zdržalo. Návrh sme schválili. Teraz pristúpime k hlasovaniu o návrhu uznesenia ako o celku vrátane schváleného pozmeňujúceho návrhu. Prosím, prezentujme sa a hlasujme. (Hlasovanie.) 136 prítomných, 123 za návrh, 1 proti, 12 sa zdržalo. Návrh uznesenia sme schválili. Teraz pristúpime k prerokúvaniu návrhu uznesenia k návrhom na zmeny v zložení členov stálych delegácií Národnej rady Slovenskej republiky v medzinárodných parlamentných organizáciách , ktoré máte ako tlač 861. Otváram rozpravu k tomuto bodu programu. Pýtam sa, či sa chce niekto prihlásiť do rozpravy ústne. Nie. Vyhlasujem rozpravu za skončenú. Pristúpime k hlasovaniu o návrhu  uznesenia, tak ako ho máte rozdaný v laviciach. Prosím, prezentujme sa a hlasujme. (Hlasovanie.) 132 prítomných, 114 za návrh, 1 proti, 16 sa zdržalo, 1 nehlasoval. Návrh uznesenia sme schválili. Pristúpime teraz k rokovaniu o zákone z 30. júna 2004, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov, vrátenom prezidentom Slovenskej republiky na opätovné prerokovanie Národnou radou Slovenskej republiky . Skôr ako pristúpime k druhému čítaniu o vrátenom návrhu zákona, chcem vás informovať, že som pána prezidenta písomne požiadal o jeho účasť na prerokovaní tohto bodu programu. Pán prezident požiadal Národnú radu Slovenskej republiky o ospravedlnenie neúčasti. Uviedol, že vrátenie zákona je v písomnom rozhodnutí dostatočne odôvodnené a dôvody, ktoré uviedol, sú nesporné. Preto vyjadril presvedčenie, že jeho účasť na schôdzi Národnej rady v tomto prípade nie je nevyhnutná. Návrh ste dostali ako tlač 801. Prosím teraz pána spoločného spravodajcu Karola Mitríka, člena výboru pre verejnú správu, aby Národnú radu informoval o výsledku prerokúvania vráteného zákona pánom prezidentom. Nech sa páči, pán poslanec Mitrík. K. Mitrík, poslanec: Vážený pán predseda, kolegyne, kolegovia, dovoľte, aby som vám predložil informáciu výborov Národnej rady o výsledku prerokovania zákona z 30. júna 2004, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov, vráteného prezidentom Slovenskej republiky na opätovné prerokovanie Národnou radou, vo výboroch Národnej rady. Výbor Národnej rady Slovenskej republiky pre verejnú správu ako gestorský výbor podáva Národnej rade v zmysle rokovacieho poriadku v znení neskorších predpisov túto informáciu o prerokovaní uvedeného vráteného zákona prezidentom republiky. Predseda Národnej rady svojím rozhodnutím č. 803 pridelil zákon z 30. júna 2004, ktorým sa mení a dopĺňa zákon č. 369/1990 Zb. o obecnom zriadení v znení neskorších predpisov, vrátený prezidentom republiky na opätovné prerokovanie Národnou radou, týmto výborom Národnej rady: ústavnoprávnemu výboru, výboru pre financie, rozpočet a menu, výboru pre verejnú správu. Zároveň určil k predmetnému vrátenému zákonu Výbor Národnej rady pre verejnú správu ako gestorský. Podľa rokovacieho poriadku Národnej rady výbor pre verejnú správu podáva Národnej rade informáciu o výsledku ich rokovania. Výbory predmetný návrh zákona prerokovali nasledovne. Výbor Národnej rady pre financie, rozpočet a menu odporúča schváliť zákon v pôvodnom znení v uznesení č. 427 z 25. augusta 2004. Výbor Národnej rady pre verejnú správu odporúča schváliť zákon so zmenou uvedenou v časti III bode 2 rozhodnutia prezidenta republiky z 22. júla 2004. Ústavnoprávny výbor prerokoval zákon a neprijal platné uznesenie, nakoľko návrh uznesenia nezískal podporu potrebnej nadpolovičnej väčšiny všetkých poslancov v zmysle rokovacieho poriadku. Z celkového počtu 11 poslancov bolo prítomných 9, za návrh uznesenia nehlasoval z poslancov nikto, nikto nehlasoval proti návrhu a 9 poslancov sa zdržalo hlasovanie. Poslanci Národnej rady, ktorí nie sú členmi výborov, ktorým bol vrátený zákon pridelený, neoznámili v určenej lehote gestorskému výboru žiadne stanovisko v zmysle rokovacieho poriadku. Gestorský výbor k uvedenému vrátenému zákonu prezidentom Slovenskej republiky odporúča Národnej rade tieto zmeny: 1. v čl. I sa vypúšťajú prvý bod a tretí bod a súčasne sa zrušuje označenie druhého bodu, gestorský výbor odporúča túto zmenu neschváliť, 2. Čl. II znie: „Tento zákon nadobúda účinnosť 1. decembra 2004.“ Výbor pre verejnú správu ako gestorský výbor odporúča túto zmenu schváliť. O pripomienkach uvedených v časti III rozhodnutia prezidenta republiky sa odporúča hlasovať osobitne. Spoločná správa výborov Národnej rady o prerokovaní zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov, vrátený prezidentom Slovenskej republiky na opätovné prerokovanie Národnou radou, v druhom čítaní nebola schválená uznesením Výboru Národnej rady Slovenskej republiky pre verejnú správu z 2. septembra 2004, nakoľko nezískala podporu nadpolovičnej väčšiny všetkých poslancov členov výboru. Počet členov výboru je 14, prítomných bolo 9, za jej návrh hlasovalo 5 poslancov, proti jej návrhu nehlasoval nikto a 4 poslanci sa zdržali hlasovania. Výbor ma zároveň poveril, aby som informoval na schôdzi Národnej rady o výsledku rokovania výborov. Vážený pán predseda, v zmysle § 80 ods. 2 rokovacieho poriadku ako spravodajca navrhujem hlasovať o pripomienkach uvedených v časti III rozhodnutia prezidenta Slovenskej republiky osobitne.